Angharad Jones

Awdures, dramodydd, bardd a chyn-Gomisiynydd Drama i S4C oedd Angharad Jones (12 Mai 1962 - 8/9 Ionawr 2010) neu Meinir Angharad Jones. Enillodd Y Fedal Ryddiaith yn Eisteddfod Genedlaethol Bro Colwyn ym 1995 am ei nofel Y Dylluan Wen, yn ogystal â'r Goron yn Eisteddfod Genedlaethol yr Urdd ym 1984. Roedd hi hefyd yn un o grëwyr y gyfres deledu boblogaidd Pengelli (S4C) ar y cyd â Gareth F. Williams, yn ogystal â chyfrannu sgriptiau i gyfresi poblogaidd eraill fel Dinas (HTV/S4C) a Pobol y Cwm (BBC/S4C).

 Gyrfa 
Yn enedigol o Ddolgellau, ac yn ferch i'r darlledwr Gwyn Erfyl, addysgwyd Angharad yng Ngholeg Prifysgol Cymru, Bangor. Wedi Graddio, bu'n ddarlithydd am gyfnod yn Y Coleg Normal, Bangor. Treuliodd gyfnodau yn byw yng Nghaerdydd a Chaernarfon.

Bu'n aelod o dîm sgriptio'r cyfresi Coleg a Dinas a Pobol y Cwm, cyn creu y gyfres Pengelli i S4C.
bawd|Clawr ei chyfrol, Y Dylluan Wen 1995
Rhwng 1996 a 2007, Angharad oedd Comisiynydd Drama S4C, ac mae ei gwaddol yn cynnwys rhai o gyfresi mwyaf poblogaidd y sianel fel Con Passionate, Caerdydd, Llafur Cariad, Talcen Caled, Fondue, Rhyw a Deinosors, Porc Peis Bach a'r ffilm Eldra. Wedi ymadael ag S4C, bu'n Ymgynghorydd i sawl cwmni cynhyrchu annibynnol. 

Cyfansoddodd Angharad y geiriau i nifer o ganeuon y gantores Siân James, a Siân hefyd fu'n portreadu prif gymeriad y nofel Y Dylluan Wen yn addasiad ffilm S4C ohoni ym 1997. Nodwyd mai drwy ei mam, Lisa, yr etifeddodd ei doniau cerddorol. Bu'n gyfranydd cyson hefyd ar y gyfres Talwrn y Beirdd.

Cyhoeddodd ei chyfrol gyntaf, Datod Cwlwm ym 1990.

 Marwolaeth 
Darganfuwyd ei chorff yn y môr ger pier Penarth, yn oriau mân y bore ar y 9fed o Ionawr 2010. Nododd Golwg ar y pryd, ei bod "hi wedi bod yn glaf mewn ysbyty lleol." Mae'r heddlu yn ymchwilio i amgylchiadau ei marwolaeth ar ran y Crwner", adroddodd gwefan BBC Cymru, "...ac wrth i ymholiadau barhau maen nhw wedi dweud nad ydyn nhw'n trin y digwyddiad fel achos amheus." Ym mis Mai 2010 clywodd cwest i'w marwolaeth ei bod wedi gadael pedwar nodyn hunanladdiad yn ei chartref ym Mhontcanna cyn teithio i Benarth lle cerddodd i mewn i'r môr.

Cafwyd teyrnged iddi gan Meic Stephens ym mhapur Cenedlaethol The Independent. Roedd ganddi un merch, Sara Maredudd. 

Yn 2015, yn ystod Eisteddfod Genedlaethol Meifod, cynhaliwyd cyfarfod arbennig i gofio amdani, ac i nodi pum mlynedd ers ei cholled trasig. Roedd aelodau o'i theulu yn rhan o'r cofio gan gynnwys ei merch a'i brawd yng nghyfraith, Geraint Løvgreen. Talodd y darlledwr Huw Jones a'r gantores Siân James eu teyrngedau personol iddi hefyd.

 Cyfeiriadau 

Categori:Genedigaethau 1962
Categori:Marwolaethau 2010
Categori:Dramodwyr Cymraeg
Categori:Beirdd Cymraeg o Gymru
Categori:Beirdd Cymraeg benywaidd
Categori:Beirdd Cymraeg
Categori:Enillwyr y Fedal Ryddiaith